1Dek karano itu, buwanglah dari diri angku-angku sagalo nan jahek; jan baduto juwo lai, sarato jan ba icak-icak. Jan pambingik, sarato jan mahino urang lain.
2Andaklah angku-angku manjadi bakcando paja ketek nan baru layie, nan taruih auih ka susu rohani nan suci. Jo caro nan baitu angku-angku ka batambah gadang, sarato disalamaikkan.
3Di Alkitab tatulih bakcando iko, "Kalian lah marasokan sandiri baralah ka baiaknyo Tuhan."
4Dek karano itu, datanglah kapado Tuhan. Baliau ibaraik batu nan iduik, batu nan dibuwang dek manusia, karano dianggap indak baguno; tapi nan dipiliah dek Allah sabagai batu nan ba arago.
5Angku-angku samo jo bakcando batu nan iduik. Dek karano itu, andaklah angku-angku namuah dipakai, untuak mambangun Rumah Allah nan rohani. Jo caro nan baitu angku-angku manjadi imam-imam, nan iduik sangajo untuak Allah, sarato nan malalui Isa Almasih mampasambahkan kapado Allah, karoban rohani nan manyanangkan ati Allah.
6"Dek karano di Alkitab tatulih bakcando iko, Aden lah mamiliah sabuwah batu ba arago, nan Den tampaikkan di Sion sabagai batu nan tarutamu; urang nan picayo kabake Inyo indak ka disiyo-siyokan."
7Batu tu sangaik ba arago untuak angku-angku nan ba iman. Tapi bagi urang-urang nan indak picayo, balakulah ayaik-ayaik Alkitab nan bakcando iko, "Batu nan indak tapakai dek tukang-tukang bangunan tu tanyato manjadi batu nan tarutamu,"
8sarato, "Itulah batu nan mambuwek urang bi tataruang, batu nan mambuwek urang-urang tu bi jatuah." Inyo bi tataruang, dek karano inyo indak bi picayo jo kato-kato Allah. Bakcando itulah nan lah ditantukan Allah untuak urang-urang tu.
9Tapi angku-angku adolah banso nan tapiliah, imam-imam nan malayani Rajo, banso nan suci, sangajo untuak Allah, umaik Allah sandiri. Allah mamiliah angku-angku sarato ma imbau angku-angku kaluwa dari nan kalam, untuak masuak ka dalam tarang-Nyo nan gumilang, jo mukasuik, supayo angku-angku manyebarkan barito, tantang sagalo pabuatan Baliau nan luwa biaso.
10Dawulu angku-angku bukan umaik Allah, tapi, kiniko angku-angku adolah umaik Allah. Dawulu angku-angku indak di ibo-i dek Allah, tapi kiniko angku-angku manarimo raso ibo dari Baliau.
11Oih sudaro-sudaro nan tacinto! Angku-angku adolah urang asiang nan marantau di dunia ko. Dek karano itu ambo sabana mamintak, supayo angku-angku jan mapaturuikkan awa napasu manusia, nan taruih manaruih baparang malawan jiwa.
12Kalakuan angku-angku, di antaro urang nan indak tawu jo Tuhan, mustilah sangaik elok andaknyo, sainggo, jikok urang-urang tu mampitanah angku-angku, sabagai urang nan jahek, mako inyo musti ma akui pabuatan angku-angku nan baiak, sainggo urang-urang tu ka mamuji Allah, di ari kadatangan Baliau.
13Dek karano di Tuhan, andaklah angku-angku tunduak kabake satiyok panguwaso manusia: biya kabake kaisar nan manjadi panguwaso nan tarutamu,
14ataupun kabake gubenur nan ditunjuak dek kaisar, untuak ma ukun urang nan babuwek jahek, sarato untuak ma aromaik-i urang nan babuwek baiak.
15Dek karano Allah niyo, supayo, jo karajo-karajo angku nan baiak, angku-angku manutuik muluik urang nan mangecek, indak bapikie.
16Andaklah angku-angku iduik sabagai urang mardeka, tapi janlah dipagunokan kamardekaan angku tu, untuak manyawok-i karajo jahek, tapi iduiklah sabagai pisuruah Allah.
17Aragowilah kasadonyo urang, kasiahilah sudaro-sudaro angku sasamo urang Kristen. Takuiklah kapado Allah, sarato aromaik-ilah kaisar.
18Oih sudaro-sudaro nan manjadi palayan, tunduaklah kabake induak samang angkau, jo caro nan sa aromaik-aromaiknyo; bukan hanyo kabake induak samang nan elok ati, sarato nan paramah sajo doh, tapi kabake induak samang nan sanga iyo pulo.
19Allah ka mambarakaik-i angku-angku, jikok angku-angku dek karano sadar jo kamauan Allah, mako saba manangguang sansaro dipabuwek sacaro indak adie.
20Dek karano, apokoh kalabiahannyo, jikok angku-angku saba manangguang sansaro ukunan, nan samustinyo angku-angku tangguangkan, dek karano basalah? Tapi, jikok angku-angku sacaro jo saba, manangguang sansaro nan manimpo angku-angku, dek karano mangarajokan nan bana, mako Allah ka mambarakaik-i angku-angku.
21Untuak itulah Allah mamanggie angku-angku. Dek karano, Isa Almasih sandiri lah manangguang sansaro untuak angku-angku, jo caro nan baitu Baliau mambarikan suatu taladan kabake angku-angku, supayo angku-angku ma ikuik-i jajak Baliau.
22Baliau indak panah babuwek doso, sarato indak panah surang juwo pun urang nan mandanga Baliau baduto.
23Pado kutiko Baliau dicacek-i, Baliau indak mambaleh jo mancacek. Dikutiko Baliau sansaro, Baliau indak ma ancam; Baliau hanyo manyarahkan parkaro-Nyo kapado Allah, Hakim nan adie tu.
24Isa Almasih sandiri mamikua doso-doso kito ka diri-Nyo di ateh kayu salib, supayo kito lapeh dari kakuasaan doso, sarato iduik manuruik kamauan Allah. Luko-luko Isa Almasihlah nan mancegakkan angku-angku.
25Dawulu angku-angku bakcando domba nan tasasek, tapi kiniko angku-angku lah dibawok babaliak, untuak ma ikuik-i Tukang Gubalo sarato Pamaliaro jiwa angku-angku.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn